ROZHODNUTIE KOMISIE
z 13. decembra 2007,
ktorým sa mení a dopĺňa rozhodnutie 2007/718/ES o určitých ochranných opatreniach proti slintačke a krívačke na Cypre
[oznámené pod číslom K(2007) 6251]
(Text s významom pre EHP)
(2007/832/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
keďže:
(1)
Po nedávnom výskyte ohnísk slintačky a krívačky na Cypre bolo prijaté rozhodnutie Komisie 2007/718/ES zo 6. novembra 2007 o určitých ochranných opatreniach proti slintačke a krívačke na Cypre (3), aby sa posilnili kontrolné opatrenia proti slintačke a krívačke prijaté uvedeným členským štátom v rámci smernice Rady 2003/85/ES z 29. septembra 2003 o opatreniach Spoločenstva na kontrolu slintačky a krívačky (4).
(2)
V rozhodnutí 2007/718/ES sa stanovujú pravidlá uplatniteľné na odosielanie výrobkov, ktoré sa považujú za bezpečné, z vysokorizikových oblastí uvedených v prílohe I a nízkorizikových oblastí uvedených v prílohe II (ďalej len „oblasti obmedzenia“) na Cypre, a ktoré boli buď vyrobené pred zavedením obmedzení na Cypre zo surovín pochádzajúcich z oblastí iných ako oblasti obmedzenia, alebo boli ošetrené spôsobom, ktorý sa osvedčil ako účinný pri inaktivácii možného vírusu slintačky a krívačky.
(3)
V rozhodnutí 2007/718/ES Komisia ustanovila pravidlá odosielania určitých kategórií mäsa z určitých oblastí uvedených v prílohe III k rozhodnutiu 2007/554/ES, v prípade ktorých nebol zaznamenaný výskyt ohniska slintačky a krívačky v období najmenej 90 dní pred zabitím a ktoré spĺňajú určité osobitné podmienky. Uvedená príloha v súčasnosti neobsahuje žiadne oblasti.
(4)
Na základe vývoja situácie v oblasti zdravia zvierat na Cypre a najmä na základe priaznivých výsledkov prebiehajúceho dozoru je v súčasnosti možné vymedziť oblasti, ktoré by mali byť zaradené do prílohy III k rozhodnutiu 2007/718/ES.
(5)
Okrem toho je vzhľadom na súčasnú situáciu v oblasti zdravia zvierat potrebné predĺžiť platnosť rozhodnutia 2007/718/ES do 31. januára 2008.
(6)
Rozhodnutie 2007/718/ES by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2007/718/ES sa mení a dopĺňa takto:
1.
V článku 16 sa dátum „15. decembra 2007“ nahrádza dátumom „31. januára 2008“.
2.
Príloha III na nahrádza znením v prílohe k tomuto rozhodnutiu.
Článok 2
Členské štáty zmenia a doplnia opatrenia, ktoré uplatňujú pri obchodovaní, s cieľom zosúladiť ich s týmto rozhodnutím. Bezodkladne o tom informujú Komisiu.
Článok 3
Toto rozhodnutie je určené členským štátom.
V Bruseli 13. decembra 2007